নিজস্ব প্রতিবেদন : ডেঙ্গি নিয়ে এবার পশ্চিমবঙ্গ সরকারের রিপোর্ট তলব করল কলকাতা হাইকোর্ট। রাজ্যে কতজন ডেঙ্গিতে আক্রান্ত তা জানাতে রাজ্যকে নির্দেশ দিয়েছে আদালত। এক সপ্তাহের মধ্যে রাজ্যকে রিপোর্ট দিতে হবে। রক্তের নমুমা পরীক্ষার রিুপোর্টে ডেঙ্গি লিখতে দেওয়া হচ্ছে না। ডেথ সার্টিফিকেটেও মৃত্যুর প্রকৃত কারণ লেখা হচ্ছে না। রাজ্যে ডেঙ্গি আক্রান্ত ও মৃতের সংখ্যা ধামাচাপা দেওয়ার চেষ্টা চলছে। এই অভিযোগে সিপিএম, কংগ্রেস এবং বিজেপি- রাজ্যের তিন বিরোধী দল একযোগে কলকাতা হাইকোর্টে ডেঙ্গি নিয়ে একটি জনস্বার্থ মামলা দায়ের করে। সেই মামলার প্রেক্ষিতেই শুক্রবার এই নির্দেশ দিলেন প্রধান বিচারপতি। অন্যদিকে, শুক্রবার ফের কলকাতায় ডেঙ্গিতে মৃত্যু হল এক মহিলার। বেলেঘাটা আইডি হাসপাতালে মৃত্যু হয় লক্ষ্মী ঘোষের। শুক্রবার দুপুরে তাঁকে হাসপাতালে ভর্তি করা হয়। গত পাঁচ দিন ধরে তিনি জ্বরে ভুগছিলেন।